3 โบรกฯ ฟันธง COM7 ผลงานครึ่งปีหลังโตแจ่ม รับ IPhone เปิดตัวรุ่นใหม่ดันรายได้กระฉูด
3 โบรกฯ ฟันธง COM7 ผลงานครึ่งปีหลังโตแจ่ม รับ IPhone เปิดตัวรุ่นใหม่ดันรายได้กระฉูด
10 ก.ย. 2561

เป็นที่ทราบกันดีว่าในวันที่ 12 ก.ย.2561 Apple จะดำเนินการเปิดตัว IPhone รุ่นใหม่ รวมถึงผลิตภัณฑ์ใหม่รุ่นอื่นๆ ด้วยเช่นกัน ดังนั้น “ข่าวหุ้นธุรกิจออนไลน์” จึงได้ทำการสำรวจข้อมูลและบทวิเคราะห์หุ้น บริษัท คอมเซเว่น จำกัด (มหาชน) หรือ COM7 เนื่องจาก COM จะได้รับอานิสงส์จากประเด็นดังกล่าว โดยจะส่งผลให้ยอดขายของ COM7 ปรับตัวเพิ่มมากขึ้น
โดย นักวิเคราะห์ บล.ไอร่า ระบุในบทวิเคราะห์ ให้ราคาเป้าหมาย COM7 ที่ 22.50 บาทต่อหุ้น อิง P/E ที่ 32 เท่า (ใกล้เคียงค่าเฉลี่ยกลุ่มพาณิชย์ช่วง 5 ปีที่ผ่านมา) โดยแนวโน้มครึ่งปีหลังดีกว่าครึ่งปีแรก โดยเฉพาะไตรมาส 4/61 คาดยอดขายทำ New High
ทั้งนี้แนวโน้มครึ่งปีหลังดีกว่าครึ่งปีแรก จากรายได้ขายไตรมาส 3/61 คาดเติบโตต่อเนื่อง (โต 5% เทียบจากไตรมาสก่อน และโต 27% เทียบจากปีก่อน) ส่วนหนึ่งจากการระบายสินค้า (Clearance)
ขณะที่คาดไตรมาส 4/61 ยอดขายทำจุดสูงสุดใหม่เป็นประวัติการณ์ (โต 22% เทียบจากไตรมาสก่อน และโต 20% เทียบจากปีก่อน) ภายใต้ปัจจัยหนุนจากช่วง High Season รวมถึงการเปิดตัวสินค้ารุ่นใหม่ Apple (รวม IPhone เปิดตัวเดือนกันยายน ในต่างประเทศ และคาดเริ่มขายในไทย ในเดือนพฤศจิกายน) พร้อมคาดรายได้ปี 61 อยู่ที่ 28,848 ล้านบาท โต 28%
ส่วนธุรกิจ Franchise อยู่ระหว่างพัฒนา คาดเห็นผลชัดเจนในไตรมาส 4/61 โดย COM7 ยังคงเป้าหมายเดิมที่ 100 สาขา ทำให้คาดมีการเร่งตัวในช่วงเวลาที่เหลือของปี จากปัจจุบันมี 20 สาขา
รวมถึงการเปิด “BaNANA Mega Store” บนเนื้อที่กว่า 1,000 ตารางเมตร แบ่งเป็น (1) “BaNANA” นำเสนอสินค้ารุ่นปัจจุบัน (2) “BaNANA Outlet” สำหรับขายสินค้าตกรุ่น ตัวโชว์ และสินค้าลดราคา และ (3) “BaNANA Shopping” สำหรับสั่งซื้อออนไลน์และรับสินค้า  พร้อมคาด “BaNANA Outlet” ช่วยลดภาระค่าใช้จ่ายจากการตกรุ่นของสินค้าได้ราว 50 ล้านบาทต่อปี และคาดช่วยให้ Net Profit Margin ปี 62 ดีขึ้นเป็น 3.06% จากประมาณการปี 61 ที่ 2.92%
ส่วน นักวิเคราะห์ บล.กรุงศรี ระบุในบทวิเคราะห์ แนะนำ “ซื้อเก็งกำไร” พร้อมให้ราคาเป้าหมาย 21.30 บาทต่อหุ้น โดยได้ปัจจัยเชิงบวกจาก Apple เปิดตัวสินค้ารุ่นใหม่ IPhone, Mac Book Air, IPAD วันที่ 12 ก.ย. คาด COM7 ได้ผลบวกมากสุดเนื่องจากมีรายได้จากผลิตภัณฑ์ Aapple คิดเป็น 70% ของรายได้รวม
รวมถึง นักวิเคราะห์ บล.ทิสโก้ ระบุในบทวิเคราะห์ แนะนำ “ซื้อ” หุ้น COM7 พร้อมให้ราคาเป้าหมายที่ 20.50 บาทต่อหุ้น โดยมองว่า Apple น่าจะใช้งานที่ Steve Jobs Theater ในวันที่ 12 ก.ย.นี้ เปิดตัว iPhone รุ่นใหม่ คาดจะหนุนบรรยากาศการลงทุนหุ้น COM7 เนื่องจากยอดขายกว่า 60% มาจาก iPhone ขณะเดียวกันยังมองแนวโน้มกำไรครึ่งปีหลังจะดีกว่าครึ่งปีแรก จากช่วงไฮซีซั่น และการขยายช่องทางจำหน่ายต่างๆ
ขณะที่ราคาหุ้น COM7 ปิดตลาดวานนี้ (10 ก.ย.) อยู่ที่ 19.40 บาท ด้วยมูลค่าซื้อขาย 48.45 ล้านบาท ซึ่งยังคงมีอัพไซด์จากราคาเป้าหมาย 22.50 บาท อยู่ 15.98%
